Papersnake/gushiwen huggingface dataset:
满江红 其三 清明前三日登清晖作
管鉴（宋代）

十日狂风，都断送、杏花红去。却是有、海棠枝上，一分春住。

桃叶桃根浑未觉，樱桃杨柳成轻负。强尊前、抖擞旧精神，谁能许。

时不再，欢难屡。心未老，杯频举。尚不妨领略，登临佳处。

山接武陵馀胜气，江吞大别仍东注。叹圣贤、功业与江山，无今古。
定风波 其三
黄庭坚（宋代）

上客休辞酒浅深。素儿歌里细听沈。粉面不须歌扇掩，闲静，一听一字总关心。

花外黄鹂能密语。休诉。有花能得几时斟。画作远山临碧水。

明媚。梦为胡蝶去登临。
郑惠叔阁学守建宁三首
袁说友（宋代）

公乎斯文宗，学者仰泰北。
而我幸姻娅，心切迹每梏。
龙门甫登进，已动骊驹曲。
江湖摇归心，我亦慕高躅。
更愁帆风船，无路送双目。
秦园避暑
安嵥（清代）

暑气消幽壑，泉声泻石矼。林阴凉似洗，茶话倚松窗。
朝中措 其二 崇福寺道中归寄祐之弟
辛弃疾（宋代）

篮舆袅袅破重冈。玉笛两红妆。这里都愁酒尽，那边正和诗忙。

这谁醉倒，这谁归去，都莫思量。白水东边篱落，斜阳欲下牛羊。
义简禅人所圆相请赞
释普宁（宋代）

圆同太虚，无欠无余。
良由取舍，所以不如。
凭麽说话，早是起模所样了。
殊不知才拟任麽，便不任麽。
更问如何若何，笑倒嵩破灶堕。
大雪青州道上有怀东武园亭寄交孔周翰
苏轼（宋代）

超然台上雪，城郭山川两奇绝。
海风吹碎碧琉璃，时见三山白海阙。
盖公堂前雪，绿窗朱户相明灭。
堂中美人雪争妍，粲然一笑玉齿颊。
就中山堂雪更奇，青松怪石乱琼丝。
惟有使君游不归，五更上马愁敛眉。
君不见淮西李侍中，夜入蔡州缚取吴元济。
又不见襄阳孟浩然，长安道上骑驴吟雪诗。
何当闭门饮美酒，无人毁誉河东守。
题画 其一
陈寿（魏晋）

远道西风落叶寒，萧萧孤蹇上长安。关山不似人心险，游子休歌行路难。
闻马扩参议弃官 其二
王次翁（宋代）

近来出处事何如，先辈风流扫地无。忽有子充惊末俗，一言未契便长驱。
小庵诗
孔平仲（宋代）

甃石为道，旁植冬青不死之灵草。跨水为桥，上有百年老木之清阴。

小庵又在北墙北，花竹重重深更深。公馀竟日无一事，卜此佳趣聊栖心。

明月为我迟迟不肯去，清风为我淅淅生好音。阒然宴坐如涧谷，乐以真乐非丝金。

君看此庵亦何有，架竹编茅容侧肘。人生自足乃有馀，不羡檐牙切星斗。

朝携一筇杖，暮炷一炉香。悠然每独笑，物我两皆忘。
郊坰
刘克庄（宋代）

所生在郊坰，田园事遍经。
浅沟晴后塞，高垅雨馀青。
屋润邻翁富，祠新社鬼灵。
南州无酒禁，十户九旗亭。
食羊虎肉
方孝孺（明代）

白额咆哮振山谷，老羝见之惊且伏。
一朝强弱两不存，此肉皆归野人腹。
腹中惟恐相啖吞，急呼美酒为解纷。
酒酣一醉更怀古，千载英雄羝与虎。
春日杂诗六首 其三
张耒（宋代）

春晏百草秀，野花无复名。悲哉桃李阑，念此聊掇英。

翩翩双飞蝶，天静午日晴。悲忧浪自苦，有酒但知倾。
高邮湖为断缆所击几至失明
归有光（明代）

湖水悠悠送客征，无端飘瓦致虚惊。天留双眼非无意，应为丘明史未成。
斗鸭篇
高启（明代）

春波漾群凫，戏斗每堪玩。宛转回翠吭，缡振文翰。

声兼江雨喧，影逐浦云乱。唼喋队初交，纷披势将散。

持敌忽同沉，呼俦更相唤。时陈水槛侧，或聚湖亭畔。

长鸣若贾勇，远奋如追窜。荷叶触俱翻，菱丝冒齐断。

鱼骇没中流，鸥惊起前岸。心逾陇雉骄，气压场鸡悍。

海客朝自驱，溪娃晚犹看。稍欲碍行舟，浑忘避流弹。

苦争应为食，幸胜非因算。微鸟昧全躯，临川独成叹。
杂曲歌辞。妾薄命
卢弼（明代）

君恩已断尽成空，追想娇欢恨莫穷。长为蕣华光晓日，

谁知团扇送秋风。黄金买赋心徒切，清路飞尘信莫通。

闲凭玉栏思旧事，几回春暮泣残红。
自阆州领妻子却赴蜀山行三首
杜甫（唐代）

汩汩避群盗，悠悠经十年。不成向南国，复作游西川。

物役水虚照，魂伤山寂然。我生无倚著，尽室畏途边。

长林偃风色，回复意犹迷。衫裛翠微润，马衔青草嘶。

栈悬斜避石，桥断却寻溪。何日干戈尽，飘飘愧老妻。

行色递隐见，人烟时有无。仆夫穿竹语，稚子入云呼。

转石惊魑魅，抨弓落狖鼯。真供一笑乐，似欲慰穷途。
送韩存中学士二首 其一
许景衡（宋代）

郡国棠阴日日浓，乘轺衣绣惜匆匆。秋天雕鹗风云外，春草池塘梦寐中。

闻道蓬瀛才有素，肯教江海乐无穷。斯民未作北亭别，使节时时过浙东。
次韵王得淦和儿泌西山所作二首
陈著（宋代）

门径不为深，溪山巧带襟。
老来无过计，贫极见初心。
儿漫煮饥字，甥能赓醉吟。
不羞狂脱帽，无发可胜簪。
赠成封州
陆游（宋代）

绿发临边固已奇，不应憔悴客京师。
极知自有封侯骨，但要无忘耕垄时。
意气覆毡书捷布，风流横槊赋新诗。
平生每恨相从少，满眼关山又语离。
灵湖寺同张叔渊明府施恕庵主簿
徐灏（清代）

万里寒涛色，春来到佛堂。游人集吴越，古木认萧梁。

倚槛峰峦改，巡檐薜荔荒。殷勤问湖水，门外已耕桑。
吴人姜谧
海瑞（明代）

海父真人杰，三朝第一臣。寸心惟为主，百计只安民。

折槛彰忠迹，埋轮雠佞人。最怜贫与独，青史泪痕新。
破阵子·赠行
辛弃疾（宋代）

少日春风满眼，而今秋叶辞柯。便好消磨心下事，莫忆寻常醉后歌。可怜白发多。
明日扶头颠倒，倩谁伴舞婆娑。我定思君拼瘦损，君不思兮可奈何。天寒将息呵。
送江纪善秉心奔母丧还乡
金幼孜（明代）

初闻谒告省慈闱，岂料仙游忽见违。白首未终三釜养，故乡空见一舟归。

松楸有泪伤春雨，谖草无情暗夕晖。肠断东风难把别，寸心应逐白云飞。
题扇七首
陈造（宋代）

广寒二十五万户，跪奉素娥听指呼。
落屑欲堆悬圃满，人间但爱玉轮孤。
曾公岩和曾子宣安抚
苗时中（宋代）

红旆寻幽东郭旁，泉岩新得冠殊方。一川气象天开作，万古荆殊地蔽藏。

崖穴乍惊堂室辟，榜名知与日星长。异时人指溪桥水，思爱还同召伯棠。
佳雪应时呈司封使君三首 其三
朱长文（宋代）

千里江山入郡楼，凭栏乍喜密云浮。冷光交映天峰色，馀润遥随笠泽流。

民叠裤襦看不厌，客丛簪履赏应留。野人乘兴狂吟外，引鹤披蓑上钓舟。
贤者之孝二百四十首·赵隐
林同（宋代）

至今说花县，当日奉潘舆。
未必若赵母，囘班候起居。
浣溪沙
顾信芳（清代）

嫩绿新红映碧池。纤纤弱柳斗腰肢。一枝和恨寄相思。

微雨燕归春寂寂，暖香花睡日迟迟。小楼人懒似游丝。
盂兰竹枝词 其六
彭廷选（清代）

宫阙金银火化时，蜃楼海市望迷离。纸钱也要飘洋用，惑得台风阵阵吹。
清明
麻九畴（金朝）

村村榆火碧烟新，拜埽归来第四辰。城里看家多白发，游春总是少年人。
惜笋二首
刘克庄（宋代）

手移孤竹氏，遍地长孙枝。
挺挺堪传嫡，疏疏欲咎谁。
汝馋犹可忍，吾俗恐难医。
虽有监临法，宽柔不忍施。
次韵答胡山甫兼简汪日宾
戴表元（宋代）

乱后交朋星散居，如君那得易亲疏。
耐多但有客满座，忙绝不令儿废书。
万里山河蓬鬓底，一春风雨杏花初。
间身共逊耽诗老，野服枯藤得自如。
春寻柳先生
耿湋（唐代）

言是商山老，尘心莫问年。白髯垂策短，乌帽据梧偏。

酒熟飞巴雨，丹成见海田。疏云披远水，景动石床前。
题昭应王明府溪亭
赵嘏（唐代）

靖节何须彭泽逢，菊洲松岛水悠溶。行人自折门前柳，

高鸟不悠溪畔峰。晓渭度檐帆的的，晚原含雨树重重。

轩车过尽无公事，枕上一声长乐钟。
次韵李平叔直舍竹二绝句
韩元吉（宋代）

寒梢到地不肯屈，迸笋出檐还作行。
故庆余韵占风月，要自劲节含冰霜。
训蒙绝句 绝四
朱熹（宋代）

在人四者要皆无，绝尽圣心天与俱。敢尔单提希圣术，力除私欲是功夫。
醉睡初觉偶作
陆游（宋代）

小圃醒还醉，幽窗起复眠。
虚明炷香地，清润斸花天。
老去才虽尽，穷来志益坚。
阿瞒那可语，平日笑桥玄。
咏史诗。武陵溪
胡曾（唐代）

一溪春水彻云根，流出桃花片片新。

若道长生是虚语，洞中争得有秦人。
失调名
赵某（宋代）

□□□□皆乃，□□流垂□，断崖依旧横碧。□□独有千古文章，铿鍧炳耀，不与名□。□□□□□□，□□□□，□尽□□远□。□□□□□□，不□□拳石。举杯相属，坐还有此客。
踏莎行 元夕
张令仪（清代）

梅萼微舒，兰芽初破。绿窗幽静人闲坐。依依素月冷相窥，一帘人影和愁锁。

九陌游人，千门灯火。如何著得寒酸我。不如一枕小游仙，瞢腾且掩香衾卧。
答韩毅伯五首 其二
王炎（宋代）

情义如投胶，去意如激矢。险阻要备尝，山川饯行李。

霜雪衣裘单，灯前话儿女。下堂辞亲去，上堂拜亲喜。

燕颔能飞扬，何必毛锥子。
寺居睡觉
陆游（宋代）

虚窗寂寂夜三更，灯敛残光避月明。
老嬾只贪春睡美，媿闻童子诵经声。
踏莎行 三月初五日宿彭善村，夜雨寒甚，晓起雪积寸许，因赋
樊增祥（清代）

雁不堪闻，鸡还无用。五更风里银釭冻。纸窗犹道月光明，罗衾祇觉春寒重。

玉树朝新，雕轮晓动。马蹄踏破琼瑶巷。江南已是牡丹时，并门尚作梨花梦。
正月十二日自房州城遇虏至奔入南山十五日抵
陈与义（宋代）

久谓事当尔，岂意身及之。
避虏连三年，行半天四维。
我非洛豪士，不畏穷谷饥。
但恨平生意，轻了少陵诗。
今年奔房州，铁马背后驰。
造物亦恶剧，脱命赵毫厘。
南山四程云，布袜傲险巇。
篱间老炙背，无意管安危。
知我是朝士，亦复颦其眉。
呼酒软客脚，菜本濯玉肌。
穷途士易德，欢喜不复辞。
向来贪读书，闭户生处髭。
岂知九州内，有山如此奇。
自宽实不情，老人亦解颐。
投宿恍世外，青灯耿茅茨。
夜半不能眼，涧水鸣声悲。
甲子初春即事六首
杨万里（宋代）

人怨花迟发，天教暖早催。
不知要催落，却道是催开。
题铜官感旧图
袁绪钦（清代）

伊昔道咸交，盗弄潢池甲。咆哮震宇县，剽忽肆攻劫。

呼啸过城邑，千里联臂胁。烽鼙惨云外，旌竿见危业。

白昼妖氛躔，汹涛势崩压。闾井哀穷嫠，道左泣逃妾。

黯澹天尘昏，凄飙𨔝骚屑。曾侯初视师，戎幕乱军谍。

辕门纵杀气，火焚鹰隼猎。高视清江濆，立待背嵬捷。

艅艎蔽惊濑，风利呼长鬣。白水指盟誓，黄泥污巾袷。

摧锋蹈洪波，忠肝郁劲铁。荩臣天所扶，蛟龙敢吞啮。

章公秉大义，援溺振风烈。遂令奋神韬，总千裂双睫。

雷霆荡氛雺，繁霜扫丛叶。始稽鲸鲵戮，终见鲛鳄慑。

东南卒底定，戡暴资控摄。时平历三纪，川国靡舟楫。

陂溆葭苇深，波镜磨新匣。鱼盐饶物利，华屋骈城堞。

峨峨冠盖交，圭组盈笥箧。岂忆神武略，屡挥军中箑。

元勋今不存，遗徽曜青牒。乘流寻旧垒，浮云灭孤峡。
自适三首 其二
陈造（宋代）

渺漭湖天入短篷，心期祇许白鸥同。人言火食阆蓬客，自命官身田舍翁。

酒可销闲时得醉，诗凭写意不求工。更那长日温书眼，一送蜚鸿下远空。
旅次滑台投献陆侍御
许棠（唐代）

已是鸿来日，堪惊却背秦。天遥三楚树，路远两河人。

旅梦难归隐，吟魂不在身。霜台欹冠豸，赖许往来频。
贤者之孝二百四十首 其一八七 王崇
林同（宋代）

风雹忽止处，禾麦独依然。料得天公意，知为孝子田。
拟洛下分题 茯苓人
释智圆（宋代）

本自松根得，名因象物彰。为医君可信，除疾我偏良。

济众应藏用，捐躯必自强。无劳问踪迹，名字在仙方。
石镜
杜甫（唐代）

蜀王将此镜，送死置空山。冥寞怜香骨，提携近玉颜。

众妃无复叹，千骑亦虚还。独有伤心石，埋轮月宇间。
集古雅歌题慕溪兼贺寿 其一
霍与瑕（明代）

山有蕨薇，薄言采之。不盈倾筐，悠悠我思。
前汉门樊崇徐宣
周昙（唐代）

庸中佼佼铁铮铮，百万长驱入帝京。
首事纵隳三善在，归仁何虑不全生。
相州州园
刘跂（宋代）

解鞍休马暂萧然，虽晚犹堪一醉眠。所到园林且为主，若须吾有是何年。
次秀野杂诗韵 其三 又五绝卒章戏简及之主簿
朱熹（宋代）

向来试吏著南冠，马甲蚝山得饫餐。却藉芳辛来解秽，鸡心磊落看堆柈。
桃源春晓图
张以宁（明代）

溪上桃花无数开，花间春水绿于苔。不因渔艇寻源入，争识仙于避世来。

翠雨流云连玉洞，丹霞抱日护瑶台。幔亭亦有虹桥约，问我京华几日回。
寿阮学愚翁六十一 其一
区越（明代）

偃蹇林庐七尺身，转头花甲又逢辰。信知风表尘中物，自谓羲皇以上人。

笋岭诸峰归秀特，澄潭孤月写青真。犹馀一钵胡麻饭，不是天台迹已陈。
和曾克俊惠诗
杨万里（宋代）

眼底春光正入年，社前燕子已言旋。
雨多厌听鸠夫妇，病起全疏酒圣贤。
旧喜作诗今已懒，君能得句我先傅。
略无好语傥嘉惠，只麽从权只麽樵。
早春十咏 其一
王畛（元代）

春日流□熙，朱光射屋角。晶荧动几案，焜耀穿帘幕。

淑气袭人温，轻寒侧衣薄。晴窗坐对久，盎背真意乐。
晚衙野望
杨万里（宋代）

上却城来忘却归，迎他来鴈送他飞。
可怜乌臼能缁素，却被清霜染作绯。
题驿壁
陆游（宋代）

轮囷古柳驿门前，籴米归迟突未烟。
随计入都今四纪，驴寒仆瘦只依然。
将归一绝
白居易（唐代）

欲去公门返野扉，预思泉竹已依依。

更怜家酝迎春熟，一瓮醍醐待我归。
失调名
佚名（宋代）

恐将脂粉均妆面，羞被狂毫抹污来。
偈颂一百三十六首
释惟一（宋代）

名不得，状不得。
取不得，舍不得。
不可得，只么得。
赵州东壁挂葫芦，观音院里有弥勒。
湖南徐明府余之南邻，久不还家，因题林馆
许浑（唐代）

湘南官罢不归来，高阁经年掩绿苔。鱼溢池塘秋雨过，

鸟还洲岛暮潮回。阶前石稳棋终局，窗外山寒酒满杯。

借问先生独何处，一篱疏菊又花开。
昭武太守王子文日举李贾严羽共观前辈一两家
戴复古（宋代）

草就篇章只等闲，作诗容易改诗难。
玉经雕琢方成器，句要丰腴字要安。
颂古一百则
释正觉（宋代）

孤迥迥，圆陀陀，
眼力尽处高峩峩。月落潭空夜色重，
云收山瘦秋容多。八封位正，
五行气和，身先在里见来麽。
南阳父子兮却似知有，西竺佛祖兮无如奈何。
书淮阴侯列传后 其四
李振钧（清代）

天遣孤儿寄海南，杵婴高义尉佗堪。土官争说存韦姓，如意酖亡戚氏瘖。
呈
赵蕃（宋代）

自昔旴江妙人物，未容修水擅玙璠。狱平冤滞繇仁勇，众息欢哗赖德言。

谓继更生校中秘，却追子骥问桃源。神仙天上多官府，盍乡蓬莱暂弭辕。
邻人送菰菜
陆游（宋代）

张苍饮乳元难学，绮季餐芝未免饥。
稻饭似珠菰似玉，老农此味有谁知？
偈颂四十一首
释普宁（宋代）

金乌急，玉兔速成，
百岁光阴一瞬息。惟有拄杖子，
硬葛狚，黑粼皴，
勿变迁，无面目。
三月护生，九旬禁足。
酌然使得十二时，不被十二时催促。
任他门外红尘扰扰，来往憧憧，
肥马碌碌，瘦马碌碌。
蓦然翻变化为龙，为雨为霖俱莫测。
游边上
王操（宋代）

佩剑游边地，悲风捲败莎。
鵰饥窥坏冢，马渴嗅冰河。
塞阔人烟绝，春深霰雪多。
蕃戎如画看，散骑立高坡。
中秋登青原台
郑作肃（宋代）

去年中秋节，郑州正弄兵。
羽檄方四驰，酒觞难一倾。
今年当此方，往事久已平。
不但櫜弓矢，又复见丰登。
桂魄十分满，暮容千里晴。
节物向人好，江山入眼明。
群峰翠霭郁，静练秋光澄。
霜竹裂石响，焦桐号钟清。
页页高台上，飘飘欲云凌。
矫首宇宙宽，顾影尘滓轻。
今夕定何夕，此身非幻身。
谓言坐中客，不饮若为情。
采莲词
赵崇嶓（宋代）

别浦潮生花梦寒，片红飞下粉痕乾。
预知妾面如花面，泣向西风不忍看。
摸鱼儿·正桃花
张榘（宋代）

正桃花、渐蜚红雨，依稀一半春色。东风十里离亭恨，杨柳丝丝如织。远又忆。向雪月梅边，陶写吟情逸。清愁拍拍。算只暮山知，栖鸦斜照，春树渺空碧。

文章贯，合整垂云健翼。翔鸾底用栖棘。要寻玉洞烟霞胜，聊趁麟符蜚檄。归骑急。看尘袂方清，有恩纶催入。凫仙倦舄。相与问孤山，开樽抵掌，一舸画桥侧。
戊子正旦贺寿慈宫 其一
程珌（宋代）

曙色浮丹栱，春风煖禁街。微澜迷秀石，纤草荫新槐。
杜子美骑驴图
郑思肖（宋代）

饭颗山前花正妍，饮愁为醉弄吟颠。突然骑过草堂去，梦拜杜鹃声外天。
三登乐·久蛰群虬
陈三聘（宋代）

久蛰群虬，犹未肆、新雷初启。鼓东风、雨膏为洗。望横塘、越溪路，东湖烟水。西接洞庭，下连甫里。忆当年、归计早，扁舟从此。祖清风、相门有几。圃堂高、应解笑，纷纷蜗蚁。锦囊雪月，更看醉里。
金字经 江上晚归
沈榛（清代）

云横迷远岫，波净趁轻鸥。江边傍晚一归舟。垂杨岸，蓼花洲。

天欲暝，载月任遨游。
次韵师川题余荀龙壁间三首 其二
洪刍（宋代）

高文肠是锦，妙句笔生花。松菊开三径，诗书载五车。

曲湖邻贺监，复壁笑王涯。海若应怜我，贻书问井蛙。
生查子
王质（宋代）

见汝小溪湾，修竹连疏影。林杪动风声，惊下毵毵粉。见汝大江郊，高浪摇枯本。飞雪密封枝，直到斜阳醒。
谢诸檀越
释函可（明代）

龙藏多年始一开，菩提无种大家栽。应知此会非今日，共向灵山付嘱来。
答任师中次韵（来诗劝以诗酒自娱。）
苏轼（宋代）

闲里有深趣，常忧儿辈知。
已成归蜀计，谁惜买山赀。
世事久已谢，故人犹见思。
平生不饮酒，对子敢论诗。
投孟郊
贾岛（唐代）

月中有孤芳，天下聆薰风。江南有高唱，海北初来通。

容飘清冷馀，自蕴襟抱中。止息乃流溢，推寻却冥濛。

我知雪山子，谒彼偈句空。必竟获所实，尔焉遂深衷。

录之孤灯前，犹恨百首终。一吟动狂机，万疾辞顽躬。

生平面未交，永夕梦辄同。叙诘谁君师，讵言无吾宗。

余求履其迹，君曰可但攻。啜波肠易饱，揖险神难从。

前岁曾入洛，差池阻从龙。萍家复从赵，云思长萦萦。

嵩海每可诣，长途追再穷。原倾肺肠事，尽入焦梧桐。
雨
李峤（唐代）

西北云肤起，东南雨足来。灵童出海见，神女向台回。

斜影风前合，圆文水上开。十旬无破块，九土信康哉。
题张氏十咏图
陈振孙（宋代）

平生闻说张三影，十咏谁知有乃翁。
逢世升平百年久，与龄耆艾一家同。
名贤叙述文章好，胜事流传绘素工。
遐想盛时生恨晚，恍如身在画图中。
和承谏议
吴中复（宋代）

瘴雾日消岚气静，飓风朝息海波闲。
安期尝饵菖蒲在，马援应无薏苡还。
句
尹穑（宋代）

景龙只是当时路，不见金钱打著人。
同儿曹赋芦花
吴激（宋代）

天接苍苍渚，江涵袅袅花。
秋声风似雨，夜色月如沙。
泽国几千里，渔村三两家。
翻思杏园路，鞭袅帽檐斜。
雁阵
刘克庄（宋代）

出塞行行如出战，衔芦寂寂类衔枚。
平沙夜宿排形势，谁为王师破得来。
将作监栽竹徐直翁清叟俾予书植贤亭三大字以
魏了翁（宋代）

烈日严霜恣挟持，孤标荦荦肯随时。
笑看世上閒桃李，一夕狂风失令姿。
洞仙歌 寄怀蔼卿越中
关锳（清代）

自君别后，便藕花红槁。露坠莲房尽丁倒。况半阴不雨、渐短秋天，料此际、晚饭柁楼应早。

罗纬才病起，未寄棉衣，昨夜君边可寒到。时节又重阳，斗酒双萸，盼乌榜、归来正好。

怕明日、关山雪霜多，便欲寄音书、雁鱼都少。
余得石山二座西南道李监场索之附海船归三山
曾丰（宋代）

浙峰既有飞来者，菱石能无取去人。
来去傥然均一理，欧公何苦把眉颦。
减兰十梅（并序·总题）
李子正（宋代）

窃以花虽多品，梅最先春。始因暖律之潜催，正直冰澌之初泮。暖村雪里，已见一枝；山上驿边，乱飘千片。寄江南之春信，与陇上之故人。玉脸娉婷，如寿阳之传粉；冰肌莹彻，逞姑射之仙姿。不同桃李之繁枝，自有雪霜之素质。香欺青女，冷耐霜娥。月浅溪明，动诗人之清兴；日斜烟暝，感行客之幽怀。偏宜浅蕊轻枝，最好暗香疏影。况是非常之标格，别有一种之风情。姮娥好景难拼，那更彩云易散。凭栏赏处，已遍南枝兼北枝；秉烛看时，休问今日与昨日。且辍龙吟之三弄，更停画角之数声。庚岭将军，久思止渴；传岩元老，专待和羹。岂如凡卉之娇春，长赖化工而结宝。又况风姿雨质，晓色暮云。日边月下之妖娆，云里霜中之艳冶。初开微绽，欲落惊飞。取次芬芳，无非奇绝。锦囊佳句，但能仿佛芳姿；皓齿清歌，未尽形容雅态。追惜花之馀恨，舒乐事之馀情。试缀芜词，编成短阕。曲尽一时之景，聊资四座之欢。女伴近暖，鼓子祇候。

梅萼香嫩。雪里开时春粉润。雨蕊风枝。暗与黄昏取次宜。

日边月下。休问初开兼欲谢。却最妖娆。不似群花春正娇。
寄本兵苏舜泽公 其十
王慎中（明代）

小丑厄年当北遁，皇朝今日合中兴。凌烟阁上功臣数，敕与画工特地增。
凤皇枝令
万俟咏（宋代）

自腊月十五日放灯，纵都夹人夜游。妇女游者，珠帘下邀住，饮以金瓯酒。有妇人饮酒毕，辄怀金瓯。左右呼之，妇人曰：妾之夫性严，今带酒容，何以自明。怀此金瓯为证耳。隔帘闻笑声曰：与之。其词曰。

人间天上。端楼龙凤灯先赏。倾城粉黛月明中，春思荡。醉金瓯仙酿。

一从鸾辂北向。旧时宝座应蛛纲。游人此际客江乡，空怅望。梦连昌清唱。
临江仙
范成大（宋代）

功行三千宜五福，长生何假金丹。从教沧海又成田。琼枝春不老，壁月夜长妍。

上界从来官府满，何妨游戏人间。年年强健到樽前。莫辞杯潋滟，君是酒中仙。
和赵尚书无辩诗
吴泳（宋代）

猘犬吠汉月，黄云塞江天。
江淮我家门，守地何择焉。
妇尝劝减灶，苦口为母言。
早使言得行，家门更安全。
秋怀
周金绅（清代）

菱叶纤纤漾碧波，相逢不信十年过。曾经月夜听箫管，不卷珠年拥翠螺。

柳色分明堤畔路，桂香零落客中歌。沧桑有感君知否，一任鸣蛩唤奈何。
菩萨蛮·牡丹花谢莺声歇
温庭筠（唐代）

牡丹花谢莺声歇，绿杨满院中庭月。相忆梦难成，背窗灯半明。
庭钿金压脸，寂寞香闺掩。人远泪阑干，燕飞春又残。
送何元英出峡三绝
郑刚中（宋代）

莫忆双溪水似蓝，暂留荆渚脱片衫。
更烦频向沙头望，望我西风出峡帆。
鸡头关
马维翰（清代）

雄关昂然来，下插溪谷黑。肖形呼鸡头，离立矫凤翼。

是日山出呼，蒸雨洒未息。碎石踏更危，古栈泞逾仄。

一线蚁夤缘，七盘磨葡匐。草树童不毛，人畜战无力。

焉计千丈强，但觉四山直。县厓愧老僧，置屋自胸臆。
六朝如梦鸟空啼三首 其二 限空字
殷葆诚（清代）

一代兴亡浑似梦，六朝金粉总成空。古今无限沧桑感，都付花香鸟语中。
龙山会·石径幽云冷
吴文英（宋代）

石径幽云冷，步障深深，艳锦青红亚。小桥和梦过，仙佩杳、烟水茫茫城下。何处不秋阴，问谁借、东风艳冶。最娇娆，愁侵醉颊，泪销红洒。摇落翠莽平沙，竞挽斜阳，驻短亭车马。晓妆羞未堕。沈恨起、金谷魂飞深夜。惊雁落清歌，酹花倩、觥船快泻。去未舍。待月向井梧梢上挂。
喜雪 其一
朱翌（宋代）

待雪多年久未逢，兹辰如望故人风。稍添松顶三分白，独露蕉心一寸红。

泥尾可能留雁使，豚蹄何敢谢龙工。不如借取公家氅，著向飞楼缥缈中。
赠元微之
吴士矩（唐代）

永惭沾药犬，多谢出囊锥。
颂古四十八首 其四十
释慧开（宋代）

飏下笊篱并木杓，当阳一突绝周遮。百丈重关拦不住，脚尖趯出佛如麻。
廷贤求赋先春亭
晁补之（宋代）

筑圃名亭尽可人，东皋百卉故先春。
丘原满目皆安在，桃李成蹊又一新。
薙草烦君开蒋径，漱醪容我着陶巾。
青门瓜好平生事，欲遣朱轓便卜邻。
闰九月朔日姜民部养冲邀登黄楼夜饮
于慎行（明代）

风露严城欲暮秋，重关灯火上黄楼。山邀夜色当杯入，云拥河黄抱槛流。

片石长留苏子赋，荒原不散楚人愁。论文况是登高日，藉甚逢君自胜游。
署楼夜起
欧阳述（清代）

开帘拂面水风腥，叶堕空林带雨听。半夜鸡声喑似柝，遥天鱼眼大如星。

下方营梦人都蚁，沧海随波我亦萍。拟学义熙陶靖节，还愁醉眼有时醒。
水龙吟·荒城落日西风
黎廷瑞（宋代）

荒城落日西风，满街芳草无行路。楼台羽化，萤飞故苑，蛩吟残础。不减承平，半湖秋月，隔溪烟树。慨江南风景，一朝如许，教人恨、王夷甫。

对酒强推愁去。酒醒来、愁远如故。青萍三尺，阴符一卷，土花尘蠹。试问黄花，花知余否，沈吟无语。拍阑干，空羡平沙落雁，沧波归鹭。
学士蒋公母挽词三首 其二
汪藻（宋代）

坐膝扶床处，人看七十稀。孤雏方反哺，双剑忽随飞。

脂泽新封。
晓过南宫闻太常清乐
陆贽（唐代）

南宫闻古乐，拂曙听初惊。烟霭遥迷处，丝桐暗辨名。

节随新律遥，声带绪风轻。合雅将移俗，同和自感情。

远音兼晓漏，馀响过春城。九奏明初日，寥寥天地清。
偈颂一百二十三首
释祖钦（宋代）

动弦别曲，叶落知秋。
大千沙界，一举全收。
一毛头上师子，示现百亿毛头。
入湖北界
项安世（宋代）

丹楹白扁照人开，湖北封疆直面来。
入得界头欢喜倒，恰如身已到荆台。
猿
方岳（宋代）

三峡巴江水，何年篱尔群。
艰难俱未免，清切不堪闻。
羁旅仍春蒲，愁怀况暮云。
尚思灵涧冷，萝茑月纷纷。
怨别
孟郊（唐代）

一别一回老，志士白发早。在富易为容，居贫难自好。

沉忧损性灵，服药亦枯槁。秋风游子衣，落日行远道。

君问去何之，贱身难自保。
寒食病起二绝 其二
周紫芝（宋代）

异乡多病复谁怜，怕见清明二月天。雪白吴儿解歌舞，羡他携手上湖船。
满江红·干结青铜
赵希蓬（宋代）

干结青铜，根走石、参天古柏。最好是、苍阴不怕，火云如血。雪里直疑神物护，雨余任待霜皮湿。但只愁、涧底老风烟，无人识。

栋梁用。知难缺。轮囷辈，俱非匹。望长松万丈，徂徕山北，一种刚姿雕样劲，共扶大厦翚斯翼。便作舟、归去也何愁，蓬莱隔。
如大坂二绝
王炎（宋代）

盘薄解衣方少休，青山白水挽吾留。
一声杜宇唤归意，百啭黄鹂生客愁。
四宾主·宾中主
释正觉（宋代）

不恋经商利万金，晚来古路问家音。
分明得报尊亲健，争奈难平喜惧心。
和陈传道秋日十咏之三秋夜
贺铸（宋代）

病骨倦空林，曳杖闲庭步。
暗烛与寒虫，迢迢思风露。
奉应颜尚书真卿观玄真子置酒张乐舞破阵画洞庭三山歌
皎然（唐代）

道流迹异人共惊，寄向画中观道情。如何万象自心出，

而心澹然无所营。手援毫，足蹈节，披缣洒墨称丽绝。

石文乱点急管催，云态徐挥慢歌发。乐纵酒酣狂更好，

攒峰若雨纵横扫。尺波澶漫意无涯，片岭崚嶒势将倒。

盻睐方知造境难，象忘神遇非笔端。昨日幽奇湖上见，

今朝舒卷手中看。兴馀轻拂远天色，曾向峰东海边识。

秋空暮景飒飒容，翻疑是真画不得。颜公素高山水意，

常恨三山不可至。赏君狂画忘远游，不出轩墀坐苍翠。
句
陆龟蒙（唐代）

几点社翁雨，一番花信风。（见《提要录》）

水鸟歌妇女，衣襟便佞舌。（以下并见《海录碎事》）

溪山自是清凉国，松竹合封萧洒侯。

山上花明水上曛，一桡青翰破霞文。

白帝霜舆欲御秋。

但说漱流并枕石，不辞蝉腹与龟肠。（以下见《侯鲭录》）

头方不会王门事，尘土空缁白苎衣。

秋来懒上向吴亭。（见《方舆胜览》）
雨师五首
佚名（隋代）

崇崇坛阶，灵既降止。
有严执奠，承祀兹始。
明灵在天，式顾庶察。
泽润以时，永拂荒札。
雪峰和尚赞
释慧远（宋代）

三回访道投子，九度亲到洞山。
末后归初非句，从都盖地盖天。
三个木球开鬼眼，无端羁锁落人间。
醉花阴
杨无咎（宋代）

满城风雨无端恶。孤负登高约。佳节若为酬，盛与歌呼，胜却秋萧索。

菊花旋摘揉青萼。满满浮杯杓。老鬓未侵霜，醉里乌纱，不怕风吹落。
游丹青阁读旧还怀许黄门启衷
郑善夫（明代）

风流不见许黄门，文字丹青阁尚存。最怜佳句车盘驿，黄犊青山何处村。
赠四明月岩永昌上人
顾逢（宋代）

杖锡游方外，丛林历几春。
息心修道者，铁脊坐禅人。
泉落岩千丈，天空月一轮。
眼前清境界，不识世间尘。
送彭春官归田 其三
林瀚（明代）

抚景劳清梦，思乡讶白头。年华空外鸟，世事水中沤。

拂袖行应早，扬帆去莫留。月明南浦夜，云淡故山秋。
九日登旧城用曹秋岳侍郎韵
袁佑（清代）

归路乡心折大刀，还从此地醉葡萄。云深野壑鱼龙寂，风急空林鹳鹤高。

僧阁双扉连土垒，人家十里馈山醪。纫兰忽漫思公子，落帽溪前自读《骚》。
木兰花慢 会有诏止征南之行，复以木兰花慢
刘敏中（元代）

妙年勋业在，正千载、会风云。有横槊新诗，投壶雅唱，将武儒文。风流圣朝人物，算锦衣、难避软红尘。琼岛羽林清晓，紫垣星月黄昏。悠悠轩旆下东秦。宾客满于门。看戏彩萱堂，挥金置酒，和气回春。平生事，忠与孝，但图忠、云路莫因循。此去秋光正好，龙墀再荷新恩。
渔家傲 两牧子骑牛晚渡
陈霆（明代）

沙上行行人渐少。一声断角谯门杳。烟霭微茫笼树杪。

斜阳倒。门鸿数点青山小。

人正饥来牛正饱。驱鞭懒顾平原草。两两绝流归去好。

寒塘悄。西风吹雪芦花老。
题蒋南沙画杂花诗 其二 红蓼
张照（清代）

岸上鲤鱼风，芙蓉别秋水。满江两脚来，波面蜻蜓起。

揖雨还拜风，蓼花红逦逦。莫讶爱江湖，前身是鱼子。
与杨十二巨源、卢十九经济同游大安亭各赋…探得松石
元稹（唐代）

片石与孤松，曾经物外逢。月临栖鹤影，云抱老人峰。

蜀客君当问，秦官我旧封。积膏当琥珀，新劫长芙蓉。

待补苍苍去，樛柯早变龙。
赴抚州对酬崔法曹夜雨滴空阶五首
戴叔伦（唐代）

雨落湿孤客，心惊比栖鸟。空阶夜滴繁，相乱应到晓。

高会枣树夜，清言莲社僧。两乡同夜雨，旅馆又无灯。

谤议不自辨，亲朋那得知。雨中驱马去，非是独伤离。

离室雨初晦，客程云陡暗。方为对吏人，敢望邮童探。

纵酒常掷盏，狂歌时入室。离群怨雨声，幽抑方成疾。
南歌子·再用前韵
苏轼（宋代）

带酒冲山雨，和衣睡晚晴。不知钟鼓报天明。梦里栩然蝴蝶、一身轻。
老去才都尽，归来计未成。求田问舍笑豪英。自爱湖边沙路、免泥行。
宫本鸭北以旧题长华园诗索和
黄遵宪（清代）

绕榭山花红欲然，林中结屋屋如船。人来蓬岛无宾主，境比桃源别洞天。

近事披图谈斗虎，旧游濡笔纪飞鸢。登楼北望方多事，未许偷闲作散仙。
送刘炼师归
仇远（元代）

云中鸡犬随淮南，手攀桂树歌小山。
鸿宾秘书在玉枕，有高尚者还童颜。
卯金家世学仙子，半生游山磨屐齿。
懒耕白云种瑶草，南去持竿钓湘水。
天风环佩沧江东，鄱云溧雨分邻封。
浮丘洪崖未之见，拥肿鞅掌常相从。
拂衣浩然有归志，湘滨已卜诛茅地。
寸田尺宅可治生，骑鹤缠腰非易事。
不如且向金莲游，濯足万里黄河流。
上界神仙足官府，山中宰相轻公侯。
人生得意无南北，蝇利蜗名等鸡肋。
道人一粲据槁梧，世间万事槐安国。
羽扇
李刘（宋代）

奋迹冲霄驾鹤游，霜毛鞭落在扬州。
仁人收拾才挥动，风被黎元六月秋。
赠藩道士祈雨
陆文圭（元代）

人天相距尺有咫，雷电六丁绕吾南。
药师马上寄小瓢，夜半一滴渍千里。
古湫源竭老蛟泣，新身秀濯田峻喜。
功收宝剑卷阴符，师归宴坐茅峰裹。
送郭大夫知钜野
释清远（宋代）

东归半载渔樵乐，北去三年父母来。金马玉堂弹指入，宝楼香阁一时开。
湖西杂感诗
释智圆（宋代）

凤为时瑞世传名，及现郊村众尽惊。
唤作怪禽宜弹杀，始知流俗重虚声。
题倒骑驴观梅图
吴澄（元代）

玉妃一笑本无猜，拗性驴儿去不回。见面可怜交臂失，留情聊复转身来。

月凝绝艳骎骎远，风送清香款款陪。雪里吟翁吟弗就，过时却与恼痴呆。
颂古三十一首
释原妙（宋代）

幸然无事鼓风涛，激起洪波万丈高。
直得浑家都浸杀，至今平地浪滔滔。
烛下次海棠
洪咨夔（宋代）

红深翠浅浣花春，投老相逢过所欣。有许精神宜半睡，无多酝藉莫全醺。

涵渟芳露须饶月，笼护晴晖不碍云。成就化工真富贵，天香更与牡丹分。
二月六日海上大战国事不济孤臣天祥坐北舟中
文天祥（宋代）

长平一坑四十万，秦人欢欣赵人怨。
大风扬沙水不流，为楚者人为汉愁。
兵家胜负常不一，纷纷干戈何时毕。
必有天吏将明威，不嗜杀人能一之。
我生之初尚无疚，我生之后遭阳九。
厥角稽首并二州，正气扫地山河羞。
身为大臣义当死，城下师盟愧牛耳。
间关归国洗日光，白麻重宣不敢当。
出师三年劳且苦，只尺长安不得睹。
非无虓虎士如林，一日不戈为人擒。
楼船千艘下天角，两雄相遭争奋搏。
古来何代无战争，未有锋蝟交沧溟。
游兵日来复日往，相持一月为鹬蚌。
南人志欲扶崑崙，北人气欲黄河吞。
一朝天昏风雨恶，炮火雷飞箭星落。
谁雌谁雄顷刻分，流尸漂血洋水浑。
昨朝南船满崖海，今朝只有北船在。
昨夜两边桴鼓鸣，今朝船船鼾睡声。
北兵去家八千里，椎牛釃酒人人喜。
惟有孤臣雨泪垂，冥冥不敢向人啼。
六龙杳霭知何处，大海茫茫隔烟雾。
我欲借剑斩佞臣，黄金横带为何人。
寓楚感怀
钟云瑞（明代）

薇垣贪对紫霞枝，迢递光阴十五期。卖傅少年空有泪，冯唐白首亦何悲。

敝裘猎猎风霜老，羸马萧萧道路巇。看尽浮云一回首，落花啼鸟未须疑。
湖州韦长史山居（即皎然旧宅）
许浑（唐代）

一官唯买昼公堂，但得身闲日自长。琴曲少声重勘谱，

药丸多忌更寻方。溪浮箬叶添醅绿，泉绕松根助茗香。

明日鳜鱼何处钓，门前春水似沧浪。
赠乌程杨苹明府
秦系（唐代）

策杖政成时，清溪弄钓丝。当年潘子貌，避病沈侯诗。

漉酒迎宾急，看花署字迟。杨梅今熟未，与我两三枝。
满江红 其五 赠潘原白兼题新居，五叠前韵
董元恺（清代）

烂漫才华，惊人句、潘江涌出。尽少年、狂歌作达，外疏中密。

红粉一生三妇艳，黄庭五色千枝笔。更清泉、白石寓经纶，谁堪匹。

楹与桷，施丹漆。亭与阁，凌云日。恰满樽桑落，堆盘芋栗。

招隐小山俱是桂，高吟药圃宁须术。人诸君、击剑复弹棋，纵横术。
感遇十首次韵和黄著作鲁直以将穷山海迹胜绝
晁补之（宋代）

平生莫逆交，弦断寄心赏。
相思望青枫，目极江水上。
念当及时节，农事动春壤。
来者不有年，何能咎吾往。
梅花七律
张道洽（宋代）

花中气节老逾刚，万木摧残独自芳。
天女不生凡意想，月娥偏尚澹梳妆。
精神冰玉前生瘦，骨髓栴檀抵死香。
说到调和天下口，轻轻桃杏敢承当。
题武强陈公灵宝会序
何梦桂（宋代）

金轮持世业风多，渺渺萧台正郁罗。昨夜宝珠平地现，浮黎碧落听空歌。
题肤功雅奏图
吴邦佐（明代）

东山久望重苍生，况复氛除海气清。圣主已烦双使节，边人遥领百城迎。

只今华驿催征马，终古胡沙扫赤鲸。原是长城雄阙北，更行刁斗不须鸣。
失题
佚名（唐代）

春朝散微雨，庭树开芸绿。上有怀春鸟，间关断复续。

谓言□野中，定是珠城曲。我自牵时幸，以惭羁旅束。

尔不鸣幽林，来此将何欲。
句
杨牢（唐代）

虾䗫欲吃月，保让常教圆。心明外不察，月向怀中圆。

罗帏若不外，谁道中无人。魁形下方天顶亚，二十四寸窗中月。
客中有怀东山诸子 其五
陈瀚（清代）

王魏亦奇士，易曾饶古风。行藏看宝剑，聚散叹飘蓬。

铁马嘶风劲，苍鹰抟野空。平生尊酒意，回首各西东。
牧
张居正（明代）

是处桑麻好，田家乐事同。耕夫閒白昼，牧竖趁春风。

短笛云山外，长林雨露中。命俦还藉草，相与说年丰。
伯姊之粤有赠
方维仪（明代）

昨岁长溪来，今岁粤中去。此别又数年，离情复何语。

明发皖江城，山川隔烟雾。皓月临苍波，春风满江树。
至节前一日六首
方回（元代）

灯前一影客中身，鸡未鸣时起已频。
每日盆梅千百担，倚楼閒作看花人。
进士蒋君养孚会余天柱峰下授宗伯公移
顾璘（明代）

仙山高处幸逢君，缥缈宫袍五色云。身到峰头金殿里，手持天上紫泥文。

诗成似有神灵助，境胜休传俗客闻。好取姓名深篆刻，长令岩壑借清芬。
高唐刘氏驻春园
路铎（金朝）

风光去人无咫尺，人有尘劳不相及。此心既定境从之，雪树霜林亦春色。

刘翁有道久陆沈，十年种树今成阴。醉乡天地白日永，鶗鴂栗留皆好音。

良辰行乐今已矣，依旧东流泛兰芷。谁道青春挽不留，鲤庭看取新桃李。

膏车秣马吾将归，誓与清景相追随。安用苦求三径资，明月常满千家墀。
北山探梅，与社中诸子订买山之约
成鹫（清代）

东林满林花尽开，北山之北何如哉。故人留客不归去，许我买山方到来。

茅店板桥好乘兴，冻云老鹤休相猜。明年此地有宾主，一日往还能几回。
松下
孔武仲（宋代）

兀兀皆禅刹，亭亭历蒿坡。
蝉声引我思，得荫亦浩歌。
萧瑟美风日，顾瞻爱松罗。
收得物外趣，悠然养天和。
道光壬辰1832春仲周芸皋观察来澎抚恤蒙赐诗文集五种即用襄阳集春游杂兴八首韵赋呈 其七
徐必观（清代）

高阳池馆旧编诗，粉璧笼纱系去思。
绛节移来芳草渡，筱骖迎去菊花时。
为听铁拍怀坡老，底用红牙付雪儿。
有约看山庐阜近，春舟李委笛先吹。
金丹诗四十八首
张继先（宋代）

扰扰寻师苦苦忙，但求神水是仙乡。
荧煌一鼎鎔金汁，灿烂三田湛浆。
夜半只知真火焥，房中不觉彩霞光。
超凡一粒真堪重，始信蓬莱去路长。
过燕矶怀孟阳
宋珏（明代）

孤帆落炤在矶头，风引歌声唤客留。
正欲低回寻往事，纷纷木叶下江流。
满江红·名利场中
李俊明（元代）

名利场中，愁过了、几多昏晓。试看取、江鸥远水，野麋丰草。世草看云翻覆尽，此生造物安排了。但芒鞋竹杖任蹉跎，狂吟笑。尊有酒，同谁倒。花满径，无人扫。念红尘来往，倦如飞鸟。懒後天教闲处著，坐闲人比年时少。向太行山下觅菟裘，吾将老。
百字令 题董壶山甥男“百花词”
赵芬（清代）

生香活色，似丹青宛转，描来情丽。滴粉搓酥成百咏，字字绿酣丽腻。

十样云笺，三升墨露，会得惺忪意。问花无语，可能知此情未。

堪叹驹隙流光，鸿归燕去，不管人憔悴。雨雨风风新梦觉，别是销魂滋味。

一段缠绵，千般哀怨，尽向毫端寄。感春怀抱，遣愁侬亦无计。
次刘秀野蔬食十三诗韵 其十二 豆腐
朱熹（宋代）

种豆豆苗稀，力竭心已腐。早知淮王术，安坐获泉布。
能仁院前有石像丈余盖作大像时样也
陆游（宋代）

江阁欲开千尺像，云龛先定此规模。
斜阳徙倚空三叹，尝试成功自古无。
绮怀十六首·其十五
黄景仁（清代）

几回花下坐吹箫，银汉红墙入望遥。
似此星辰非昨夜，为谁风露立中宵。
缠绵思尽抽残茧，宛转心伤剥后蕉。
三五年时三五月，可怜杯酒不曾消。
中秋阻风二首
项安世（宋代）

二月当官八月来，先生官意来衰颓。
乾坤老大知心久，日日南风滞去栀。
同寮诸公会饮倪侍读宅
陆釴（明代）

东阁朝回踏晓骢，垂鞭并过玉河东。
烟笼红日三株树，寒近清河五柞宫。
诸儒未醉黄封酒，唇干舌强清容皱。
呼觞炽炭烦主人，未脱杯盘棋在手。
长围纵猎骋心目，势促情穷甘自守。
不知朱颜坐此消，反虑追欢落人后。
满堂宾客议论雄，妙论何曾默相受。
聪明正愧刘光伯，人事所遭十遗九。
淹留转觉白日静，鞍马尽回僮仆剩。
故人坐我胶漆中，杯深不复知予病。
侵晨赴宴夕未归，人影在东犹挽衣。
可怜契分宛莫逆，海内知心似此稀。
堪嗟世人多贵耳，贺监高楼忆刘子。
岘山千古悲无名，岂知高名长不已。
当为诸公面服膺，不须沈石勒山铭。
颂古三十九首
释道枢（宋代）

莫怪相逢无信息，谁能长作置书邮。
直饶说尽千般事，那个心中得到头。
游郭希吕石洞二十咏·谷口
刘过（宋代）

水流自何许，远欲穷其源。
石梯苔藓层，微有屐齿痕。
挽范丞相忠宣公六首 其一
毕仲游（宋代）

曳杖三朝老，持衡一品尊。忽同秦逐客，几见楚冤魂。

公衮方还第，輀车已及门。遗言不须记，一一表中存。
春秋战国门。豫让
周昙（唐代）

门客家臣义莫俦，漆身吞炭不能休。

中行智伯思何异，国士终期国士酬。
颂十玄谈·回机
释印肃（宋代）

却装珍御复名谁，更展琅函耀木辉。
了道不除□权立，一切元体是无余。
示沈道人
仇远（元代）

有涯本无涯，后觉即先觉。
名利念既轻，生死路不错。
棋枰几胜负，只看末一着。
寄语耽酒人，饮时自斟酌。
擬古
田锡（宋代）

汉鼎鸿毛轻，诸侯争弄兵。
吴魏已先定，玄德思功名。
据鞍髀肉消，感激泪沾缨。
南阳有奇士，三顾精诚倾。
龙变得风雨，指麾霸王成。
日月若长在，永永悬英声。
龙南发舟晚泊龙头泷灵祠下登眺题
张天赋（明代）

舟泊湘灵下，龙门拍浪催。花飞平地雪，鼓击九天雷。

惊醒江湖梦，伸长袜线材。衮衣在何处，阊阖望中开。
春月劝农至华林寺
周震（宋代）

飞廉怒息海天明，十里篮舆出劝耕。
陇麦低头须雨意，林花仰面笑春晴。
熙寮连辔勤因事，父老传杯识至情。
及物无功惭窃廪，丰年有愿是忠诚。
偈颂一百六十九首 其四十八
释智朋（宋代）

礼自己佛，烧自己香。容颜甚奇妙，光明照十方。
江楼
胡宿（宋代）

亭亭紫桂楼，渺渺白蘋洲。易断伤春目，难销假日忧。

双凫仙子贵，两桨美人愁。欲寄青泥讯，云峰隔旧游。
圯上行
家铉翁（宋代）

三代以还惟有汉，六经之外更无书。
汉家自继商周统，经术当传孔孟余。
天生传人元气会，莘亩说岩乃其徒。
扫除申商斥仪衍，混合宇宙需吾儒。
便应平跻古王佐，小却亦称大丈夫。
云何赤帝应运起，乃以黄石为先驱。
太公六韬岂不善，颠秦蹶项或所需。
繄欲上嘉羲黄媲隆古，诗书礼乐不可一日无。
惜哉子房遁世早，不及遗经细探讨。
使公得与齐鲁两生游，吾知汉道同商周。
送胡仲衡
裘万顷（宋代）

忆昔樵江一见君，喜君吃吃善谈文。
别来岁月今如许，书里工夫想得勤。
近世起家多白屋，几人驰志在青云。
穑斋已踏贤关路，更有诸孙策异勋。
百四从妹挽词
楼钥（宋代）

孝养全终始，真成乳阿姑。
衾禂几年共，甘毳四时须。
众子俱传业，诸孙足自娱。
吾家女兄弟，似此亦几无。
送皇甫湜赴举
马异（唐代）

马蹄声特特，去入天子国。借问去是谁，秀才皇甫湜。

吞吐一腹文，八音兼五色。主文有崔李，郁郁为朝德。

青铜镜必明，朱丝绳必直。称意太平年，愿子长相忆。
浯溪
丁叔岩（宋代）

相去祁阳五里余，撼山为谷断为鸡。
河南刺史老文学，石上真□健笔题。
风月满堂无地着，云烟半壁与天齐。
英雄说着唐朝事，泪溅长安蜀道西。
和邓慎思同舍问及故山景物用钟字韵诗以答
余干（宋代）

烟霞曾是踏诸峰，翻作清歌笑玉钟。几代孙经桃坞隔，千年坛忆华山逢。

美才方赴鸣驺召，逸兴何由税驾从。我亦江乡成阻阔，西风归意浩然浓。
简徐宰
方岳（宋代）

俗吏相传作县难，及民那有一分宽。
闻君犹逮从诸老，说到民贫鼻亦酸。
过樵川林时中
赵若槸（宋代）

建水樵川隔几重，相逢孰意大江东。
客行芳草垂杨外，春在柔江小麦中。
细雨疏田流水碧，残霞拥树远林红。
浮生聚散浑无定，有酒何妨一笑同。
无尽居士以峡州天宁见邀作此辞免六首 其二
释德洪（宋代）

维摩愿力元无尽，重见真州宰辅身。舌本雷槌烹佛祖，笔端和气活生民。
行苇
佚名（先秦）

敦彼行苇，牛羊勿践履。方苞方体，维叶泥泥。戚戚兄弟，莫远具尔。或肆之筵，或授之几。

肆筵设席，授几有缉御。或献或酢，洗爵奠斝。醓醢以荐，或燔或炙。嘉肴脾臄，或歌或咢。

敦弓既坚，四鍭既钧，舍矢既均，序宾以贤。敦弓既句，既挟四鍭。四鍭如树，序宾以不侮。

曾孙维主，酒醴维醹，酌以大斗，以祈黄耇。黄耇台背，以引以翼。寿考维祺，以介景福。
次韵江谢送花倡酬三首 其一
朱松（宋代）

幽树团团谢傅家，凌寒方泽共惊嗟。要知折寄殷勤意，鶗鴂那能病物华。
校李从一台阁集因效其体 其一
周紫芝（宋代）

细诵台州句，湖边草舍幽。好山来竞秀，清濑与争流。

吏可供书札，儿能伴校雠。小窗谁共此，唯有夕阳留。
拟李长吉十二月乐辞 其二 二月
吴景奎（元代）

青皇宫中花鸟使，沓翠霏红教莺语。移春槛小度芳华，金犊车轻载歌舞。

曲房梦断章台月，东风不解丁香结。钥鱼夜守仓琅根，海棠飞落胭脂雪。
寄同年朱景渊通判八首
刘宰（宋代）

滕子嗜古学，万卷作生计。
孤灯耿夜阑，盗畏不敢睨。
至宝世不售，虚名竟何利。
尚想古城隅，幽花开绕砌。
秋冬之交杂赋
陆游（宋代）

蓬户终年闭，灵台一事无。
贫犹能自活，衰未藉人扶。
儿学无歆异，孙啼有启呱。
东邻麴道士，折简也能呼。
浪淘沙令
史达祖（宋代）

一带古苔墙。多听寒螀。箧中针线早销香。燕尾宝刀窗下梦，谁线秋裳。
宫漏莫添长。空费思量。鸳鸯难得再成双。昨夜楚山花簟里，波影先凉。
杂诗
陆文铭（清代）

天地不生成，古今有何事。茫茫万劫中，生民多所嗜。

黄金变为土，盗蹠亦柳季。造物起争端，无怪人趋利。

有酒且斟酌，万事付一醉。
鹧鸪
刘延世（宋代）

冥冥花朵隔遥山，掠水飞来立钓矶。
静处欲留看不足，翠光点破夕阳归。
六丑
李岳瑞（清代）

倩云罗雁影，为一访、秋娘消息。在天愿为，鹣鹣双比翼，密证鸳在。

最记年时事，令宾初睹，醉锦帷春色。凭肩枕臂分芗泽。

凤觜纤红，螺眉浅碧。销魂定情今夕。乍鬟松舄褪，娇汗香渍。

鸾弦易歰，甚欢悰顿隔。燕语雕梁，渺伤倦客。相思镇悔相识。

怕西风翠袖，玉颜殊昔。章台道、钿车声寂。空怊怅、箧里湘钩，慰我断肠幽忆。

秋檠泪、还替人惜。听夜深、细雨纱窗外，檐花正滴。
过应山留别杨映人
程大中（清代）

十载一相见，匆匆此夜心。月如前度好，情觉老来深。

旧识无多在，新诗喜共吟。明朝溪路远，不厌酒频斟。
句
刘筠（宋代）

坐席久虚温树老，心旌无奈楚风辰。
转禅病出诃林
释函是（明代）

久病伤为客，寒虫候月艰。三冬诃子舍，八载荔枝山。

始觉浮生促，深知平日閒。近思芦服味，念汝海云间。
答李侍郎嘉定庚长冬这官成都至城外驿侍郎亦
崔与之（宋代）

柏竹老岁寒，梅矾澹春风。
邂后万里桥，相对双鬓蓬。
论心岂无酒，举盏不忍空。
恐渠道旁嗤，咄咄醉颊红。
送以静观颐，答以晦养蒙。
障尘马上去，意气如飞鸿。
荆州旧分虎，武陵世凭态。
所至相劳苦，父老携儿童。
地偏舞袖长，鸡脊牛鼎丰。
甘棠子孙枝，蒙密成芳丛。
闻之白玉堂，起草谁其工。
要为官择人，颇牧还禁中。
胸藏经济方，医国收全功。
世事俱尘土，惟有汗竹公。
雨足芎茁苗，风暖蒲长茸。
离索抱孤影，目断三峡东。
送酸枣邓主簿
李覯（宋代）

畿县官虽小，京华日可亲。
文章成薄俗，交结最难人。
典学应无废，存诚况已纯。
邦工寻尺用，杞梓讵深沦。
湘中后怨至元十八年岁辛巳冬十月按事顺德晨起灯下读沈下贤文集偶赋此或云郑即子春也
王恽（元代）

洛桥晓月光朦胧，彼姝娇啼桥水东。郑生早发与之遇，挈去媵御甘长终。

雾绡烟縠已惝恍，《九歌》《招魂》皆楚风。一朝谪满与郑诀，云是蛟娣非凡庸。

岳阳楼高花映红，满筵歌舞鲛人宫。海风吹散歘不见，倚云望入湘江空。
吴理卿挽诗 其三
林希逸（宋代）

白首同收召，追随仅一冬。公由卿出使，我去掖为农。

上节归曾见，携琴愿莫从。伤心湖水外，石兽倚长松。
十一月十一日夜闻雨声
陆游（宋代）

入冬殊未寒，尘土冒原野。
沟溪但枯萍，不闻清湍泻。
今夕复何夕，急雨鸣屋瓦。
岂惟宿麦长，分喜到菜把。
明朝开衡门，想见泥溅踝。
丰年傥可期，击壤歌豳雅。
次韵当时官长院中三绝句 其一
廖刚（宋代）

柳嫩风摧绿，花娇雨妒香。欲凭羲驭缓，莫遣负韶光。
宿袁州枫林邸
柴随亨（宋代）

维舟烟柳外，风健布帆轻。
雁过家千里，鹃啼月五更。
山川行客梦，风雨故乡情。
问宿枫林晚，袁州第一程。
春闺杂咏·问庖妪
华岳（宋代）

诗道风光在水西，水西我意未为奇。
若教南北东溪去，更费诗人无限诗。
冬夜和朱画庄韵
杨守礼（明代）

醉醒何处可，延月键松扉。境寂心还定，天高梦不归。

一弹琴味永，三叹瑟声稀。翻羡孤飞雁，寒芦任尔依。
西子妆
吴敬梓（清代）

蒲剑方交，荷钱乍极，泼眼安榴花吐。画梁元乙恰归来，向湘帘、傍人矜舞。

新诗漫与。且邀得、狂朋怪侣。坐绿阴，听蜕蝉声断，迎凉庭宇。

羁栖误。三月春光，抛掷如尘土。一帆江上趁潮平，爱河干、午风清暑。

旌门幕府。有多少、感恩知遇。洗征衫，几阵濯枝骤雨。
句
李公异（宋代）

海门碍日山双耸，江北迎人树几行。
欲残牡丹
李龏（金朝）

寥落衰红雨后看，艳多烟重欲开难。氛氲兰麝香初减，裛露阴霞晒不乾。
西湖
释智圆（宋代）

清带月华涵竹户，冷澄秋色照禅衣。
滔滔润物知多少，极目寒波瀁落晖。
和彭允迪见寄
郭钰（元代）

佳句闻君胜旧时，珊瑚出海玉交枝。十年客路迷陈迹，千里云山系所思。

囊罄黄金难得酒，窗添青竹倦题诗。近年转向世情薄，晴日沧江理钓丝。
逍遥亭
潘兴嗣（宋代）

作亭名逍遥，此理诚不虚。
宽於一天下，原宪惟桑枢。
况我卜清旷，风雨庇有馀。
方池容潋滟，小径足萦迂。
花木颇窈窕，松筠亦扶疏。
鸣蛙送鼓吹，好鸟来笙竽。
可琴亦可咏，可饮亦可娱。
盘虽无下箸，宾食亦有鱼。
恢论或申旦，隐几忘移晡。
困来展足眠，醉倒从人扶。
率尔但付畅，因烦而领无。
邺侯三万轴，方朔五车书。
弃置复弃置，任自相贤愚。
无妨吾逍遥，此乐诚何如。
己卯正月十八日与申屠彦德游虎丘得客字
倪瓒（元代）

余适偶入城，本是山中客。
舟经二王宅，吊古览陈迹。
松阴始亭午，岚气忽敛夕。
欲去仍裴徊，题诗满苔石。
谒赵仓使二十一韵
释居简（宋代）

昔分淮东天，河海幸潜济。悠悠不知远，仅一衣带水。

今兹一道惠，列城洞明伟。可望不可及，弱水三万里。

山林日深窅，踸踔坎井底。勇闻誉盛德，半属天下士。

古调振骚雅，时样列骈俪。苦语杂颂咏，恶石必先耆。

在御必骁腾，在治必精美。谨于千虑失，讵忍一得弃。

谽呀浩如海，就下拓涯涘。朝夕不知了，莫测方寸地。

老我不足为，把茅冷云际。楼欠元龙卧，门寻子云倚。

小振伽梨肩，载整蒙茸刺。高视藐豪放，细意问奇字。

倚门勿麾之，我欲见君子。况夫君子乡，畴曩屡游止。

盖代品题手，声光动天地。公乎皆隽髦，愿听星辰履。

大雅傥可作，郑卫赖一洗。
夜游宫·人去西楼雁杳
吴文英（宋代）

人去西楼雁杳。叙别梦、扬州一觉。云澹星疏楚山晓。听啼乌，立觉桥，话未了。
雨外蛩声早。细织就、霜丝多少。说与萧娘未知道。向长安，对秋灯，几人老。
段相国游武担寺，病不能从题寄
薛涛（唐代）

消瘦翻堪见令公，落花无那恨东风。

侬心犹道青春在，羞看飞蓬石镜中。
沁园春
曹勋（宋代）

浓绿交阴，脆圆经雨，夏景正新。遽紫泥封检，红幢建钺，飘然吹起，一片闲云。禁殿趋班，玉音亲诏，并遣皇华通宝邻。凌篘去，任重霄温暑，万里风薰。

炎曦正斡天钧。更午气均齐天地根。运至精感化，千和万合，涤除旁说，必自成真。已约归期，秋风前后，梨枣黄花满地匀。阊阖晚，待朝元紫府，上达明君。
拟司马相如琴歌代文君答二首
周紫芝（宋代）

凤兮凤兮胡不归，胡为四海求其雌。其室良迩知者谁，邂逅相遇君独知。

彼美人兮伟容仪，愿与君兮相追随，归丹山兮栖高枝。
蒙山道中
洪升（清代）

乱石绕东蒙，崎岖古道通。一身千里外，匹马万山中。

密树遥遮日，轻花细逐风。望云双泪落，岂是为途穷！
【商调】梧叶儿　怀古
宋方壶（元代）

黄州地，赤壁矶，衰草接天涯。周公瑾，曹孟德，果何为？都打入渔樵话里。
沁园春 题画骷髅
吴镇（元代）

漏泄元阳，爷娘搬贩，至今未休。吐百种乡音，千般扭扮，一生人吐，几许机谋。

有限光阴，无穷活计，汲汲忙忙作马牛。何时了，觉来枕上，试听更筹。

古今多少风流。想蝇利蜗名谁到头。看昨日他非，今朝吐是。

三回拜相，两度封侯。采菊篱边，种瓜园内，都只到邙山土一邱。

惺惺汉，皮囊扯破，便是骷髅。
端平三年春帖子词·贵妃阁
洪咨夔（宋代）

象应轩龙次，恩承帝座光。
燕坛风澹荡，蚕馆日舒长。
投梁参政
陆游（宋代）

浮生无根株，志士惜浪死。
鸡鸣何预人，推枕中夕起。
游也本无奇，腰折百僚底。
流离鬓成丝，悲吒泪如洗。
残年走巴峡，辛苦为斗米，远冲三伏热，前指九月水。
回首长安城，未忍便万里。
袖诗叩东府，再拜求望履。
平生实易足，名幸污黄纸，但忧死无闻，功不挂清史。
颇闻匈奴乱，天意殄蛇豕。
何时嫖姚师，大刷渭桥耻？士各奋所长，儒生未宜鄙。
覆毡草军书，不畏寒堕指。
钗头凤 秋海棠
顾太清（清代）

清清露。涓涓注。嫩红细点黄心吐。花如泪。叶如翠。

花花叶叶，一般酸味。记。记。记。

虫声诉。西风妒。秋来更向谁分付。闲愁积。人不寐。

半规残月，凉生绣被。睡。睡。睡。
熙宁祀皇地祗十二首
佚名（隋代）

曳我黼黻，屐鸟接武。
锵我珩璜，降升圉圉。
其将肆兮，既日不侮。
其终徹兮，恭钦惟主。
和诸公琼花二首
陈杰（宋代）

淡日微云燕麦斜，江思笋蕨客思家。
是非欲共东风语，一曲栏干眼自花。
好事近（杭州作）
赵鼎（宋代）

杨柳曲江头，曾记彩舟良夕。一枕楚台残梦，似行云无迹。

青山枕递水悠悠，何处问消息。还是一年春暮，倚东风独立。
孤山隐居
林洪（宋代）

为怕因诗题姓名，特寻孤处隐吟身。
当时只向梅花说，不道梅花说与人。
送杜郎中使君赴虔州
杨巨源（唐代）

迢遰南康路，清辉得使君。虎符秋领俗，鹓署早辞群。

地远仍连戍，城严本带军。傍江低槛月，当岭满窗云。

境胜闾阎间，天清水陆分。和诗将惠政，颂述九衢闻。
赠徐昆山先生时先生方选唐宋诸家诗
朱孝纯（清代）

先生闭户与谁亲，白首青镫梦古人。独取变风扶正始，别裁伪体识清真。

大文糟粕存天地，元气淋漓泣鬼神。几辈精诚未磨灭，九原心事宛如新。
和先师宏智和尚五转位颂·金针去复来
释慧晖（宋代）

清虚大道长安路，往复何曾有间然。
暗去明来锋不露，渠侬始不堕中边。
題招提院静照堂
宋敏求（宋代）

丛林起新构，燕坐水云乡。
本自禅心静，能令世累忘。
幡花围书永，钟梵度宵长。
归裓新篇富，笼纱映宝坊。
次韵经臣见赠
许景衡（宋代）

犬羊无故事喧争，惆怅中原失太平。天上风霜方鼓动，人间草太已欣荣。

共怀前日千龄遇，谁使蒙尘万里行。泪眼时时望沧海，百川渺渺向东倾。
句
吴沆（宋代）

空虚气象还生白，笔退工夫见杀青。
和贾秋壑南楼韵
刘子澄（宋代）

大别矶头江汉合，烟波堪咏亦堪图。山标禹贡他州有，水列周南到处无。

鹤外声来蕲笛远，鸿边影落楚帆孤。登临此地陪秋壑，收拾乾坤寘玉壶。
荆州偶作
杨时（宋代）

郑公嵇阮流，野性本麋鹿。
平生傲羲皇。白首就羁束。
大寒客无毡，官冷饭不足。
顾予支离人，攘臂受余粟。
江鱼尾盈尺，饱食胜梁肉。
荆山富樵苏，丈室有余燠。
顽疏愧前哲，所得逾往躅。
谈经追时好，俯爷负愧忸。
流光逝不反，愁鬓日改绿。
世道劫火燃，不燔乃良玉。
晚交定难恃，云雨手翻覆。
官居真蘧庐，束担聊托宿。
求田意虽鄙，此计正宜速。
归寻谷口耕，胜卖成都卜。
坐想带经锄，倚耒听布谷。
再题惠山园八景 其四 澹碧齐
弘历（清代）

琳沼冰沦尚未开，心依澹碧境无埃。几回磨墨一章就，自问个从何处来。
邓汝高雨中载酒见访分得园字
徐熥（明代）

甘将踪迹老丘园，忽听轩车到荜门。篱下一尊残菊色，林间双屐旧苔痕。

暝烟疏雨山山暗，落木寒泉处处喧。今日主人翻作客，不须送客独留髡。
端午帖子·太上皇后阁
周必大（宋代）

炎官火伞谩高张，心静何妨五月凉。
百和暖添香篆永，一编徐展道经长。
沁园春 富家女嫁归海上风景之苦，闻而感赋
熊琏（清代）

万顷平坡，几处荒场，海上人家。把春光隔绝，漫阶白草，愁眉望断，扑面黄沙。

云鬓霜凋，镜奁尘掩，不见东风桃李花。无聊赖、怕天涯易老，日又难斜。

与谁同话繁华。纵回首、兰闺梦已赊。记莺啼燕绕，当时庭院，红遮翠障，旧日窗纱。

远水惊号，悲风骤起，何异文姬帐外笳。遥知道、那残妆独坐，粉泪嗟呀。
梁明府茅冈杂咏 其六 扶荔湾
李云龙（明代）

矶头丹荔熟，入手异香闻。日暮红绡退，玉肌持媚君。
抒怀上孙侍讲学士
宋祁（宋代）

仆本寒乡士，始愿托田陇。
偶与亨会并，遂竊空名宠。
黌胄信清闲，文书无倥偬。
牵丝玷外举，挟册陪春诵。
缥帙芸叶香，清池璧流壅。
虽均五能知，犹冀三陌踊。
有志慕孤直，多言畏奇中。
往往犯怒狙，时时遭嚇凤。
脅肩方病畦，洗足几成湩。
言充卫士爨，赋盖吴人甕。
但望不汝瑕，安能贾予勇。
丛云属帝辰，烝油乐贤共。
前追三代风，旁鼓天下动。
方正召华郤，贤良命晁董。
务擢平津对，无罪贾生恸。
裒然君隽来，烂若春葩纵。
咨予苦涩讷，望风犹阴拱。
愁多目似蒿，疾久带移孔。
直虑醒而狂，遂同微且尰。
三千御上方，八九吞云梦。
订正清庙诗，白罢旅獒贡。
夫宁本无志，良忧拙于用。
击辕固歌鄙，殙金诚外重。
中夕抚躬叹，明恩愧孤奉。
況复年苒苒，坐惊头种种。
闲居昔有潘，广宅今非仲。
尘容化衣襘，雨气昏刀{左革右奉}。
所赖庇明哲，盱衡顾閒冗。
每辨骥垂耳，力排儒发冢。
不尔谢病归，鉏钓事江葑。
柳梢青（和人）
葛郯（宋代）

谢家池阁。翠桁香浓，琐纱窗薄。夜雨灯前，秋风笔下，与谁同乐。主人许我清狂，奈酒量、从来最弱。颠倒冠巾，淋漓衣袂，醒时方觉。
孟津岁晚十首
宋庠（宋代）

芳序虽摇落，吾生任屈伸。
日催轻璧士，天赦戴盆人。
宵雁多号月，冰鱼暗待春。
自怜麋鹿性，晚节顿缨频。
东斋夜兴
陆游（宋代）

山城残角伴疏钟，拥褐颓然一病翁。
纸帐灯明蹙龟甲，铜瓶火熟起松风。
雨来尤觉睡味美，酒後不知愁思空。
忽忆江湖泊船夜，号鸣避弋闹群鸿。
夏日同强二秀才过鉴公山房因游仁寿精舍
周砥（元代）

寻僧直到梵王家，便汲山泉为煮茶。阮籍从来无礼法，汤休何煮著袈裟。

醉眠石阁听风树，步入松云扫涧花。与子归时仍并辔，萧条墓道夕阳斜。
沙溪田舍
刘子寰（宋代）

急景萧萧黄叶风，野人篱落半烟中。天霜点染林峦出，田水悲鸣禾稻空。

称贷有逋缘地瘠，偫储无政谩年丰。绿林豪客饶牛酒，自保冠山竹藤丛。
再和
苏轼（宋代）

当年曹守我胶西，共厌餔糟与汩泥。
自古赤丸成习俗，因公黄犊免提携。
生还各有青山兴，病起犹能小字题。
莫怪歌呼数相和，曾将狱市寄全齐。
（贡父为曹州，盗贼皆奔邻境，盖尝有诗云：従教晋盗稍奔秦。
）
和章七出守湖州二首 其一
苏轼（宋代）

方丈仙人出淼茫，高情犹爱水云乡。功名谁使连三捷，身世何云得两忘。

早岁归休心共在，他年相见话偏长。只因未报君恩重，清梦时时到玉堂。
戎州
汪元量（宋代）

锦荔戎州第一奇，大如鸡子压枝垂。
金刀剪下三千颗，对客从容把酒卮。
九月初七夜寓双溪精舍
徐瑞（宋代）

深巷足秋意，市声寂无哗。门前篱落閒，淡淡牵牛花。

老树罢西风，羁鸿叫寒沙。念我同袍子，渺焉天一涯。

别离怅交情，漂零惜年华。清坐抚遗编，行吟岸乌纱。

世味尝已熟，呼童烹灵芽。
句 其八
张载（魏晋）

春菰牙露翠，水荇叶连青。
立春
诸豫（清代）

谪后犹仙籍，银州第一春。南风时感旧，西圃日谋新。

露气寒芜变，阳光冻雀驯。青盘招友共，异域倍相亲。
卧病寄钱元抑
顾璘（明代）

潘卧愁多病不禁，南楼高枕独长吟。怀人更度西风节，望远徒伤故国心。

芳草捲帘空暮色，乱山回首正秋阴。遥怜积雨凋新稼，岁计应资卖赋金。
江口遇刘纠曹赴鄂州寄张大卿
梅尧臣（宋代）

我同陶渊明，远忆颜光禄。
得钱留酒家，醉卧江芜绿。
故人已贵身独贱，篱根枯死佳花菊。
孤鸿飞去鹦鹉洲，寄声高楼谢黄鹄。
使君本是洛阳人，尝怜酩酊铜驼曲。
休将玉笛城上吹，武昌老人听不足。
已知清音通九霄，定应悔说蕲州竹。
杂诗
孔融（魏晋）

远送新行客，
岁暮乃来归。
入门望爱子，
妻妾向人悲。
闻子不可见，
日已潜光辉。
孤坟在西北，
常念君来迟。
褰裳上墟丘，
但见蒿与薇。
白骨归黄泉，
肌体乘尘飞。
生时不识父，
死后知我谁。
孤魂游穷暮，
飘摇安所依。
人生图嗣息，
尔死我念追。
俯仰内伤心，
不觉泪沾衣。
人生自有命，
但恨生日希。
自题山亭三首 其三
徐铉（宋代）

跂石仍临水，披襟复挂冠。机心忘未得，棋局与鱼竿。
宫词
张籍（唐代）

新鹰初放兔犹肥，白日君王在内稀。

薄暮千门临欲锁，红妆飞内向前归。

黄金捍拨紫檀槽，弦索初张调更高。

尽理昨来新上曲，内官帘外送樱桃。
己酉岁十一月二十六日避寇至龙潭院十二月十五日作五首 其一
洪炎（宋代）

径转桥横水，林深寺据山。钟鱼告阒寂，松竹媚孱颜。

避地欣有托，依僧成暂閒。东归路不隔，片片陇云还。
酬玉汝
吴汝弌（宋代）

磔攘毕春气，长嬴换新绿。
爽风吹谅光，纫饵钓山渌。
鯈鱼噀水香，菰蒲削蓝玉。
老景结清和，心花委濠濮。
述忧 其二
姚莹（清代）

天风作海涛，六合恣一吹。巨浸淹北斗，何处著大地？

飘飘断梗流，溟涬将安致？鸿蒙忽已远，莫问开辟意。

苒苒优昙花，业风偶飘坠。一沾道傍污，素质委泥渍。

蹂躏何足道，惜此天人瑞。达哉庄叟论，齐物以为志。